### *Fordulj kedves lovam napszentület felé*

**Fordulj kedves lovam napszentület felé**

**úgyse jövünk többet soha visszafelé**

**messze földre megyek elbujdosok innet**

**szép szülőhazámat nem látom meg többet**

**Fúdd el jó szél fúdd el hosszú útnak porát**

**hosszú útnak porát fakó lovam nyomát**

**jó ló volt a fakó jó a viselete**

**áldja meg az isten aki felnevelte**

**Porladozik csontja fekete főd nyomja**

**az én bús szívem is csak a bú rongálja**

**árva vagyok árva mint réten a tarló**

**kinek ékességét elvette a sarló**

**Az idegen földön olyan beteg vagyok**

**szomszédim házáig alig elámbolygok**

**szomszédim azt mondják talán meg is halok**

**én is azt gondolom meg sem is maradok**

**Idegen országban idegen emberek**

**járok az utcákon senkit nem ismerek**

**szólanék hozzájuk de ők nem értenek**

**ezen az én szívem de nagyon kesereg**